S-1292/2023

Mál þetta, sem dómtekið var 18. október 2023 að lokinni aðalmeðferð, er höfðað af lögreglustjóranum á höfuðborgarsvæðinu með ákæru dagsettri 9. maí 2023 á hendur A-kk-þgf G-kk-þgf, [...], [...].

„fyrir fíkniefnalagabrot, með því að hafa mánudaginn 18. janúar 2020 að [...]í [...]haft í vörslum sínum í sölu- og dreifingarskyni 39,64 gaf amfetamíni, 1,82 gaf MDMA, 0,61 gaf maríhúana, 35 ml af amfetamíni, 2 ml af kannabisblönduðum vökva og 1 stykki af MDMA, sem lögreglumenn fundu við leit í íbúðinni.

M: [...](áður [...])

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 39,64 gaf amfetamíni, 1,82 gaf MDMA, 0,61 gaf maríhúana, 35 ml af amfetamíni, 2 ml af kannabisblönduðum vökva og 1 stykki af MDMA, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, með síðari breytingum. Einnig er krafist upptöku á Samsung farsíma (munanúmer [...]), sem lagt var hald á, með vísan til 7. mgr. 5. gr. sömu laga, en farsíminn var notaður við sölu fíkniefna. Krafist er upptöku á kr. 465.000, sem hald var lagt á, skv. 7. mgr. 5. gr. laga nr. 65/1974, sbr. og 1. mgr. 69. gr. b. almennra hegningarlaga nr. 19/1940, en peningarnir eru ætlaður ágóði af sölu fíkniefna.“

Við þingfestingu málsins kvaðst ákærði gangast við því að hafa haft umrædd efni í vörslum sínum en neitar að það hafi verið í sölu- og dreifingarskyni. Við aðalmeðferð málsins krafðist ákærði sýknu en til vara að honum yrði gerð vægasta refsing sem lög heimili. Þá er þess krafist að upptöku á þeim fjármunum sem fundust við leit í húsnæði ákærða verði hafnað. Þess er krafist að allur sakarkostnaður málsins, að meðtalinni málflutningsþóknun verjandans, verði greidd úr ríkissjóði.

Við aðalmeðferð málsins kvaðst ákæruvaldið falla frá upptöku hluta þess fjár sem getið sé í ákæru og sé eftirleiðis einungis gerð krafa um upptöku á 165.000 krónum.

II

Málavextir

Í lögregluskýrslu sem dagsett er 27. janúar 2020 kemur fram að laugardaginn 18. janúar 2020 hafi lögregla komið að húsnæði ákærða við [...] í [...]og hitt þar fyrir ákærða sem hafi að ósk lögreglu heimilað henni að framkvæma leit á heimili hans. Við upphaf leitar hafi ákærði framvísað ætluðum fíkniefnum sem geymd voru í eldhússkáp og á baðherbergi. Við leitina var lagt hald á þau fíkniefni sem um getur í ákæruskjali, auk þess sem lagt var hald á 465.000 krónur sem jafnframt fundust við leitina.

Ákærði gaf skýrslu hjá lögreglu 22. desember 2020. Greinir hann þar frá því að efnin hafi ekki verið ætluð til sölu og dreifingar heldur til eigin neyslu. Að sögn ákærða hafi ammoníak brúsi, filterar og gasgrímur sem fundust við húsleitina verið tæki og útbúnaður sem hann hefði áður notað þegar hann starfaði hjá [...]. Þá sagði ákærði hvítt efni sem hafi verið í brúsanum væri íblöndunarefni. Hann hafi notað sprautur sem fundust í íbúðinni til að „hreinsa amfetamínið“, en efnið sem hann kaupi sé almennt „ógeðslegt“, „rennandi blautt“ og af því „ógeðsleg leysiefnalykt“. Kveðst hann þurrka efnið og skola með asitoni. Ákærði kvaðst ekki geta skýrt smellu lása poka sem fundust í ruslatunnu í eldhúsi ákærða og merktir voru tölunni 1.000.

Aðspurður kvaðst ákærði ekki geta tjáð sig um textaskilaboð sem fundust á símtæki hans.

Fyrir liggja ljósmyndir af haldlögðum efnum, munum og öðru því sem lagt var hald á við húsleitina. Einnig liggur fyrir efnaskýrsla lögreglu þar sem staðfest er að þau fíkniefni sem fundust á heimili ákærða samsvari því sem ákæra greinir og því magni sem þar kemur fram.

Efnasýni brúnleits vökva sem fannst við húsleit á heimili ákærða var sent til greiningar og samkvæmt framlagðri matsgerð Rannsóknarstofu Háskóla Íslands í lyfja- og eiturefnafræði mældist eðlismassi vökvans 0,80 kg/l. Með gasgreiningu á súlu, massagreiningu, vökvagreiningu á súlu og ýmsum efnaprófum fannst að sýnið innihélt amfetamín, koffein og asetón. Bentu efnapróf til þess að amfetamínið væri að mestu á formi amfetamínklóríðs. Mældist styrkur amfetamínsins 2,4% af þunga sýnis, sem samsvari 3,0% af amfetamínklóríði.

III

Skýrslur fyrir dómi

Ákærði, A-kk-nf G-kk-nf, kvaðst fyrir dómi hafa verið í nokkurri fíkniefnaneyslu á umræddum tíma, einkum amfetamínneyslu. Ákærði kveðst hafa skráð sig til náms í [...]haustið 2019. Aðspurður kvaðst ákærði hafa notað blandara með efnisleyfum, sem fannst við húsleit, til blöndunar á amfetamíni sem hann hafi haft í vörslum sínum. Hann hafi með þessu hreinsað efnið og drýgt til eigin nota. Þá hafi hann notað asetonvökva til að „skola“ amfetamínið, sem hann hafi almennt fengið „mjög ógeðslegt“ í hendur. Hann noti efnið sem nokkurs konar ADHD lyf til að skerpa á athygli við nám og fleira. Ákærði kvað filtera í öndunargrímur sem jafnframt fundust við húsleit hafa verið kolasíur sem hann hafi notað þegar hann starfaði hjá vélsmiðju, en þar hafi meðal annars verið notast við epoxý málningu. Aðspurður kvað ákærði ammoníakvökva sem fannst við húsleit hafa verið „hreinsiefni“. Ákærði kvaðst ekki geta gefið skýringu á smellulásapokum sem merktir voru tölunni 1.000 og fundust í ruslafötu á heimili hans við leitina. Að sögn ákærða hafi ekki verið unnt að kaupa „íblöndunarefni“ í litlu magni sem skýri það magn þeirra efna sem fundust við leitina. Efnin hafi verið ætluð til eigin nota. Að sögn ákærða hafi ætlaður amfetamínvökvi sem fannst við húsleit væntanlega verið „skítugt asiton“ sem hann hafi notað „til að skola“ amfetamín, sem skýri þann lit sem var á vökvanum.

Ákærði kveðst kannast við að eiga farsíma sem lagt hafi verið hald á. Ákærði kveður skilaboð sem fundust á símanum hafa verið frá neyslufélögum hans en tengist ekki kaupum eða sölu fíkniefna.

Ákærði kveður hluta þess reiðufjár, eða um 300.000 krónur, sem fannst á heimili hans hafa verið í eigu fyrrverandi kærustu hans, sem hafi geymt peningana á heimili hans þar sem bróðir hennar hafi verið í „einhverju veseni“ og að hún hafi „ekki treyst sér“ til að hafa peninginn heima hjá sér. Annað séu verklaun sem ákærði hafi aflað við smíðavinnu fyrir ýmsa aðila. Kveður ákærði framlagt bankayfirlit sýna fram á úttektir hans úr hraðbanka.

Að sögn ákærða hefur rannsókn málsins haft mikil og neikvæð áhrif á ákærða. Til að mynda hafi ákærði ekki enn fengið farsíma sem lagt var hald á afhentan, en þar séu vistuð skólagögn og fleira því tengdu. Ákærði hafi ítrekað óskað eftir að fá farsímann afhentan, án árangurs. Þá hafi slitnað upp úr sambandi ákærða og kærustu hans á þessum tíma. Ákærði, sem eigi tvær ungar dætur, segist hafa verið „edrú“ frá því hausti 2020, þótt hann segist fá sér bjór endrum og sinnum. Hann sé í fastri vinnu hjá heild verslunni [...]. Ákærði hafi verið í námi þegar mál þetta hafi komið upp. Hann hafi hins vegar hætt námi meðal annars vegar vegna rannsóknarinnar.

Vitnið, lögreglumaður A, segir ástæðu þess að ráðist hafi verið í húsleit hjá ákærða hafi verið þá að nafn hans hafikomið upp við rannsókn annars sakamáls, en einn sakborninga þess máls, sem grunaður hafi verið um sölu og dreifingu fíkniefna og framleiðslu á amfetamíni, hafi vanið komur sínar heim til ákærða. Vitnið segir ákærða hafa heimilað leit á heimili sínu og framvísað ætluðum fíkniefnum sem hafi verið í eldhúsi. Þá minni vitnið að fíkniefni hafi jafnframt fundist í geymslu á heimili ákærða og í baðherbergi. Vitnið kveður lögreglu hafa grunað að umrædd efni hafi verið ætluð til sölu og dreifingar, enda hafi jafnframt fundist blandari með hvítum efnisleifum og íblöndunarefni, auk þess reiðufé hafi fundist við leitina. Kvaðst lögreglumaðurinn ekki muna hvaða skýringar ákærði hafi gefið á þeim peningum sem fundust við húsleitina. Að sögn vitnisins hafi fundist „einhverjir“ smellu lása pokar í ruslafötu sem ritað hafði verið á talan 1.000. Lagt hafi verið hald á íblöndunarefni sem vitnið telur, í ljósi þess magns sem um hafi verið að ræða, að hafi verið „ætlað til sölu og dreifingar“. Vitnið segir ákærða hafa verið samstarfsfús við leitina, hann hafi heimilað leit og „ekkert vesen“. Vitnið staðfestir lögregluskýrslu.

Vitnið, lögreglumaður B, sem kveðst hafa stjórnað rannsókn málsins, segir ástæðu þess að ráðist hafi verið í leit í húsnæði ákærða hafi verið þá að lögregla hafi við rannsókn á máli annars aðila hafi komið í ljós að hann hafi meðal annars vanið komur sínar í húsnæði ákærða. Hafi sá aðili sem til rannsóknar var verið grunaður um framleiðslu á fíkniefnum. Vitnið kveðst ekki sjálfur hafa tekið þátt í leitinni. Að sögn vitnisins mun við rannsókn á síma ákærða hafa komið í ljós samskipti, allt frá árinu 2017, sem rennt hafi stoðum undir ætlaða sölu og dreifingu fíkniefna. Vitnið telur að í skilaboðunum hafi verið notast við ýmis „þekkt slanguryrði“ yfir fíkniefni. Að sögn vitnisins hafi þeir munir sem haldlagðir voru við leit á heimili ákærða, svo sem blandari með efnisleyfum, asitonvökva, flltera í öndunargrímur, ammoníakvökvi og smellu lása pokar, í líkingu við þá muni sem lögregla hafi áður greint að notaðir hafi verið við framleiðslu og tilbúning fíkniefna, þar á meðal á amfetamíni. Vitnið telur „íblöndunarefni“ sem lagt var hald á, um 225 grömm, hafi bent til þess að þau hafi verið nýtt til annars en eigin nota, einkum ef horft sé til fyrirliggjandi skilaboða sem fundust á farsíma ákærða. Að sögn vitnisins megi rekja þann drátt sem varð á rannsókn til umfangs þess. Vitnið staðfesti fyrirliggjandi lögregluskýrslu.

Vitnið, lögreglumaður C, kveðst hafa verið falið það verkefni að taka framburðarskýrslu af ákærða, en skýrslan hafi verið tekin á heimili ákærða, auk þess sem vitnið kynnti ákærða fyrirliggjandi efnaskýrslu og skýrslu yfir haldlagða muni. Vitnið minni að ákærði hafi greint frá því að hluti umræddra fjármuna sem fundist hafi á heimili ákærða hafi verið í eigu fyrrverandi kærustu hans, en hann kvaðst sjálfur hafa átt um 200.000 krónur. Vitnið staðfesti fyrirliggjandi lögregluskýrslu.

Að sögn vitnisins D hafi hún og ákærði verið kærustupar um tíma og séu nú vinir. Þau hafi þó ekki búið saman. Vitnið kveðst hafa geymt fjármuni hjá ákærða á umræddu tímabili, alls 300.000 krónur.

IV

Niðurstaða

Ákærða er gefið að sök að hafa á heimili sínu að [...]í [...]haft í vörslum sínum, í sölu-og dreifingarskyni, 39,64 grömm af amfetamíni, 1,82 grömm af MDMA, 0,61 gramm af maríhúana, 35 millilítra af amfetamíni, 2 millilítra af kannabisblönduðum vökva og 1 stykki af MDMA, en efnin fundust við húsleit á heimili ákærða mánudaginn 18. janúar 2020.

Ákærði hefur frá upphafi gengist við því að hafa átt umrædd fíkniefni, en þau hafi hann einungis ætlað til eigin brúks en ekki til sölu og dreifingar. Hefur ákærði í því sambandi einkum vísað til þess að magn og þyngd þeirra efna sem fundust við húsleit gefi ekki rétta mynd af raunverulegu magni þeirra þar sem efnin hafi verið blaut og hafi massi þeirra rýrnað nokkuð við þurrkun, auk þess sem ekkert sé vitað um styrkleika þess MDMA sem fannst á heimili hans. Þá kvaðst ákærði hafa verið í nokkurri fíkniefnaneyslu á þessum tíma. Í máli þessu hefur ekkert komið fram um að efnin hefðu rýrnað svo nokkru næmi eftir að þau höfðu verið vigtuð og mæld af lögreglu. Verður því magn þeirra samkvæmt fyrirliggjandi efnaskýrslu lögreglu lagt til grundvallar við úrlausn málsins.

Í ljósi þess magns fíkniefna sem um er að ræða auk annarra gagna máls auk annars sem fannst við húsleit á heimili ákærða, þar á meðal tæki, umbúðir og íblöndunarefni sem og að teknu tilliti til þeirra símaskilaboða sem liggja frammi í málinu, þykir hafið yfir skynsamlegan vafa að ákærði hafi verið með efnin í vörslum sínum í sölu- og dreifingarskyni. Verður ákærði því sakfelldur fyrir þá háttsemi sem honum er gefin að sök í ákæru og er brot hans þar réttilega heimfært til refsiákvæða.

Ætla má að rannsókn máls þessa hafi að fullu verið lokið í desember 2020 en ákæra var, eins og áður greinir, gefin út 9. maí 2023. Ákærði, sem fæddur er árið [...], hefur samkvæmt framlögðu sakavottorði, dagsett 2. maí 2023, ekki áður sætt refsingu. Við ákvörðun refsingar verður jafnframt horft til þess að ákærði hefur játað brot sín að mestu og var samstarfsfús við rannsókn málsins. Að þessu virtu og með hliðsjón af atvikum máls þykir refsing ákærða hæfilega ákveðin fangelsi í 60 daga en fresta skal fullnustu refsingarinnar og skal hún niður falla að liðnum tveimur árum frá birtingu dóms þessa að telja haldi ákærði almennt skilorð 57. gr. almennra hegningarlaga nr. 19/1940.

Með vísan til 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2001 og 69. gr. og 69. gr. b almennra hegningarlaga er fallist á upptökukröfu ákæruvaldsins á fíkniefnum, símtæki og reiðufé sem lögreglan lagði hald á við rannsókn málsins, líkt og nánar greinir í dómsorði.

Í ljósi sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður honum gert að greiða allan sakarkostnað málsins, sem er samkvæmt sakarkostnaðaryfirliti lögreglustjóra dagsett 9. maí 2023, 129.886 krónur, auk málsvarnarlauna skipaðs verjanda síns, M-kk-ef J-kk-ef lögmanns, sem þykja hæfilega ákveðin, að teknu tilliti til virðisaukaskatts, líkt og í dómsorði greinir.

Af hálfu ákæruvalds sótti málið E-kvk-nf H-kvk-nf aðstoðarsaksóknari.

Þ-kk-nf H-kk-nf Þ-kk-nf héraðsdómari kveður upp dóm þennan að gættum ákvæðum 1. mgr. 184. gr. laga nr. 88/2008.

Dómsorð:

Ákærði, A-kk-nf G-kk-nf, sæti fangelsi í 60 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 39,64 gaf amfetamíni, 1,82 gaf MDMA, 0,61 gaf maríhúana, 35 ml af amfetamíni, 2 ml af kannabisblönduðum vökva og einu stykki af MDMA. Ákærði sæti einnig upptöku á Samsung farsíma (munanúmer [...]) og 165.000 krónum í reiðufé.

Ákærði greiði málsvarnarlaun skipaðs verjanda síns, M-kk-ef J-kk-ef lögmanns, 451.980 krónur, og annan sakarkostnað, 129.886 krónur.

Þ-kk-nf H-kk-nf Þ-kk-nf